  Майя Бывальцева Первомай ёросэз вутудӟонлэсь утён понна Ижкарлы 200 миллион манетлэсь трос коньдон шедьтоно. Со сярысь ивортӥз карлэн тӧроез Юрий Тюрин. «Ми Первомай ёросысь зор вуэз но шунам лымыез поттонъя бадӟым ӵектосэз улӟытон борды басьтӥськиськомы. Со туж дуно сылэ, соин ик 90-тӥ аръёсы сое берлолы кельтӥзы. Но ми быдэс со ёросысь вуэз поттонъя экономикая ласянь пайдаёгес амалъёсты утчаськомы. Озьы но со 200 миллион манетэз ортче. Соин ик ми со сярысь кенешомы… улосвыл тӧроен но вераськиськомы. Валамон, со бадӟым ужез быдэстон понна милем элькунысь юрттэт кулэ, умой вылэм федерациысь но. Сое лэсьтыны кулэ шуыса, юанъёс ӧвӧл, со Партизанской урамысь но быдэс Первомай ёросысь шугъяськонъёсты пыраклы палэнтыны луонлык сётоз», — вераз карлэн тӧроез. Тюринлэн верамезъя, вань кулэ коньдонэз шедьтыны карлы ӧз ке но кылды, ӵектосэз люкетэн-люкетэн быдэсъяны кутскозы. «Кызьы лэсьтоно, милем валамон. Кытысь уксё шедьтомы, тодмо луоз коньдэтъёсты кылдытон дыръя… Удмуртилэсь но, карлэсь но. Котьма ке но, со ужлэсь кыӵе ке люкетсэ ми чаклаломы, федерациысь юрттэт ӧз ке но луы. Нош федерал юрттэт басьтӥмы ке, туж умой луоз», — вераз Юрий Тюрин. Со озьы ик вераз, мар лэсьтӥське али Магистральной но Партизанской урамъёс вожез вутутдӟонлэсь утён понна. «Ми вераськимы подрядчикен, благоустройствоя управлениен, ӧжытгес вуэз, мон озьы шуо, поттон ужпумез йылаз-пумаз вуттон понна… отын вань 30 кубометръём ёмкость… вот отчы. Ваньмыз малпамын мед луоз. Ву кошкон канаваос лэсьтыны, собере асфальтэн шобыртыны. Зоръёс дыръя со Магистральной но Партизанской урамъёс вожез ву улэ шедемлэсь утёз. Валамон, тудву дыръя секытгес луоз. Туэ тудву дыръя отын машинаос уен-нуналэн вуэз кыскыса улӥзы», — вераз кар кивалтӥсь. Тегъёс: Мерлык Ижкар ЮрийТюрин Транспорт Удмуртия сюресъёс коньдон лэсьтськон  